แนะเจาะลึกกองทุนทอง
ลงทุนเหมือนกันได้ไม่เท่ากันมอร์นิ่งสตาร์พบ3ปัจจัยหลัก
17 ม.ค. 2556

ลงทุนเหมือนกันได้ไม่เท่ากันมอร์นิ่งสตาร์พบ3ปัจจัยหลัก
“มอร์นิ่งสตาร์” เปิดผลศึกษาพบ 3 ปัจจัยหลัก ทำให้ลงทุนทองคำเหมือนกันแต่ให้ผลตอบแทนต่างกัน แนะนักลงทุนศึกษารายละเอียดก่อนตัดสินใจ 
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า จากการศึกษาปัจจัยที่มีผลให้กองทุนทองคำในประเทศไทยให้ผลตอบแทนที่แตกต่างกัน พบว่า มีอยู่ 3 ปัจจัย ได้แก่ 
1.ตลาดที่กองทุนหลักจดทะเบียนซื้อขาย โดยกองทุนหลักที่จดทะเบียนในตลาดต่างกันจะส่งผลถึงช่วงเวลาที่ข่าวสารเข้าไปมีผลต่อการเคลื่อนไหวของราคาทองคำ รวมทั้งสภาพคล่องในแต่ละตลาดที่มีความแตกต่างกัน
“ช่วงเวลาที่มีการเปิดซื้อขายแตกต่างกัน ทำให้ข่าวที่เกิดขึ้นส่งผลแตกต่างกัน เพราะในช่วงเวลาที่ตลาดหนึ่งเปิดทำการอาจจะมีข่าวดีเข้ามาทำให้ราคาทองคำปรับเพิ่มขึ้น ในขณะที่อีกตลาดหนึ่งเปิดมาในช่วงเวลาที่มีข่าวลบต่อราคาทองคำ นอกจากนี้ ตลาดที่มีสภาพคล่องสูงกว่าราคาทองคำมีเสถียรภาพมากกว่าตลาดที่มีสภาพคล่องต่ำ ซึ่งราคามักจะผันผวนสูงกว่า” นายพีร์ กล่าว
2.นโยบายการลงทุนของกองทุนทองคำ ว่าเป็นการลงทุนในทองคำโดยตรง หรือ ลงทุนผ่านกองทุน SPDR Gold Trust ซึ่งกองทุนทองคำในประเทศไทยส่วนใหญ่จะลงทุนผ่านกองทุน SPDR 
3.นโยบายในการป้องกันความเสี่ยงอัตราแลกเปลี่ยน มีการป้องกันความเสี่ยงหรือไม่ และระดับในการป้องกันความเสี่ยงเต็มจำนวนหรืออยู่ภายใต้ดุลพินิจของผู้จัดการกองทุน
“ปัจจัยเหล่านี้มีผลต่อกองทุนทองคำได้ทั้งในทางบวกและลบ ดังนั้นก่อนที่นักลงทุนจะตัดสินใจลงทุนจำเป็นต้องศึกษารายละเอียดให้ดีก่อน เพราแม้ว่าจะเป็นการลงทุนในทองคำเหมือนกันแต่มีรายละเอียดที่ต่างกัน” นายพีร์ กล่าว
พร้อมกันนี้ บริษัท มอร์นิ่งสตาร์ รีเสิร์ช (ประเทศไทย) รายงานผลการดำเนินงานของกองทุนทองคำในปี 2555 ว่า ผลตอบแทนเฉลี่ยของกองทุนทองคำทั้งอุตสาหกรรม ติดลบ 0.57% ผลตอบแทนสูงสุดเท่ากับ 7.24% ขณะที่ผลตอบแทนต่ำสุด ติดลบ 6.82% 
“ปี 2555 กองทุนทองคำเป็นสินทรัพย์ที่ให้ผลตอบแทนต่ำสุด หลังจากที่ให้ผลตอบแทนดีที่สุดในปี 2554” นายพีร์ กล่าว